text: кеген іле алабындағы өзен. алматы облысының райымбек ауданы жерімен ағып өтеді. ұзындығы 110 км, су жиналатын алабы 7,7 мың км2. кетпен (ұзынқара) және қаратау жотасының оңтүстік беткейлерінен бастау алады. жоғары жағында шалкөдесу деп аталады. қарқара өзенімен бірге шарын өзенін құрайды. жоғарғы бөлігінде тар шатқалдармен ағып, төменгі бөлігінде тауаралық аңғарға шығып ағысы баяулайды. ірі салалары: кетпен, кеңбұлақ т.б. өзен қар және жер асты суларымен толығады. жылдық орташа су ағымы үлкен талдыбұлақ сағасынан төменде 30,0 м3/с. суын өзен бойындағы елді мекендер қажеттеріне пайдаланады.